Erlend er kul!

**Arild Stavrum** (født 16. april 1972 i Kristiansund) er en norsk fotballtrener, tidligere -spiller og forfatter. Han er sønn av den tidligere Lyn-spissen Ole Stavrum, og bror av Ole Erik Stavrum, tidligere midtstopper i Brann og Molde. 

Som spiller fikk han to A-landskamper for Norge. Stavrum ble ansatt som hovedtrener i Molde julaften 2005. Han har tidligere vært trener i 2.-divisjonsklubben Bærum. Fra 5. desember 2007 til mai 2010 var han trener for fotballklubben Skeid. Idag er Stavrum lærer/trener på idrettslinja ved Lambertseter videregående skole.

Spillerkarriere
---------------

Stavrum startet sin fotballkarriere i Clausenengen i hjembyen Kristiansund. I september 1991 gikk han til Brann, hvor han ble lagkamerat med sin bror. Arild Stavrum gjorde aldri noen stor suksess i Bergen, og ble solgt til Molde etter 1993-sesongen.

I Molde ble Stavrum en desto større suksess. I 1994 ble han klubbens toppscorer, da Molde rykket opp i Eliteserien igjen etter én sesong på nest høyeste nivå. Molde ble også cupmestere denne sesongen. Året etter scoret Stavrum 16 Tippeligamål da Molde, anført av «de tre S'ene» (Stavrum, Solskjær og Sundgot) tok sølv i serien. 

I 1997 ble Stavrum solgt til Stabæk. Etter én sesong ble han kjøpt av den svenske klubben Helsingborg, der han ble gjenforent med sin gamle trener i Molde, Åge Hareide. I sin første sesong i Helsingborg, ble Stavrum toppscorer i Allsvenskan med 18 mål. Sesongen etter ble han svensk seriemester, og var nok en gang klubbens toppscorer. Ved sesongslutt ble han kjøpt av den skotske klubben Aberdeen.

Stavrum spilte to sesonger i Aberdeen, og ble klubbens toppscorer begge sesongene. Sommeren 2001 meldte han overgang til tyrkiske Beşiktaş, der han spilte to sesonger før han i 2003 returnerte hjem til Molde. I løpet av sitt andre opphold i Molde var Stavrum mye plaget av skader, og huskes mer for sine mange, og til dels kontroversielle, utspill om Rosenborg enn for sine prestasjoner på banen.

Trenerkarriere
--------------

Stavrum la fotballskoene på hylla etter 2004-sesongen, og tok fatt på trenerjobben i Bærum. I sin eneste sesong som trener for bæringene, ledet han klubben til en fjerdeplass i 2.divisjon, avdeling 1. 

Stavrum var tilbake som hovedtrener i Molde FK i 2006 sesongen, etter året i Bærum. Dette året førte han Molde FK ned til Adeccoligaen. Har i den senere tid jobbet mye for TV2-sporten som reporter under Tippeligarunden. Ellers har Stavrum i flere år skrevet en månedlig spalte i fotball- og tegneseriebladet BOING, en klubb for fotballgale gutter og jenter. 

Stavrum tok over som hovedtrener for Skeid 5. desember 2007. Han tok over etter Anders Jacobsen, som fikk sparken etter at laget rykker ned fra Adeccoligaen i 2007. I 2008 ledet Stavrum Skeid i 2. divisjon, der laget gjorde det svært godt. Med Stavrum ved roret vant Skeid sin 2. divisjonsavdeling med 17 poengs margin, foran Ranheim. Laget satt ny Skeid-rekord i antall kamper på rad uten tap, og kun én gang gikk laget av banen uten poeng.

2009-sesongen startet godt for Stavrum og Skeid og laget vant hele 3-0 borte mot Notodden i sesongåpningen. Suksessen fortsatte i neste serierunde med hjemmeseier mot Bryne, men etter dette fulgte en lang periode med motgang. Laget klarte ikke å følge opp den gode starten og når sesongen var ferdig hadde Skeid kun samlet 18 poeng. Sist laget rykket ned fra 1. divisjon, i 2007-sesongen, hadde de 20 poeng. Stavrum hadde fortsatt tillit i Skeid og fortsette som hovedtrener i 2010. I mai 2010 ble imidlertid klubben og Stavrum enig om å avslutte samarbeidet.

Karriere som spiller
--------------------

| Klubb | Kamper\* | Mål\* | Periode |
| --- | --- | --- | --- |
| Norges flagg Clausenengen |  |  | –1990 |
| Norges flagg Brann | 25 | 3 | 1991–1993 |
| Norges flagg Molde | 73 | 45 | 1994–1996 |
| Norges flagg Stabæk | 26 | 7 | 1997 |
| Sveriges flagg Helsingborg | 52 | 29 | 1998–1999 |
| Skottlands flagg Aberdeen | 54 | 26 | 1999–2001 |
| Tyrkias flagg Beşiktaş | 18 | 5 | 2001–2002 |
| Norges flagg Molde | 27 | 1 | 2003–2004 |
|

\* Kun seriekamper.

Karriere som trener
-------------------

| Klubb | Periode |
| --- | --- |
| Norges flagg Bærum SK | 2004–2005 |
| Norges flagg Molde FK | 2005–2006 |
| Norges flagg Skeid | 2007–2010 |
|

Bokutgivelser
-------------

Stavrum har gitt ut flere bøker. I mars 2008 debuterte han med romanen *31 år på gress* på Oktober forlag. Den henter handling fra fotballmiljøet, noe flere av hans senere bøker også gjør.

* 2008 *31 år på gress*, roman - Oktober forlag (ISBN 978-82-49-50551-7)
* 2012 *Golden Boys*, kriminalroman - Oktober forlag (ISBN 978-82-49-50885-3) (På engelsk som *Exposed at the Back* i 2014)
* 2013 *En sommer med fotball* - Gyldendal forlag (ISBN 978-82-05-44895-7)
* 2013 *Maradonas magi*, barnebok - Cappelen Damm forlag (ISBN 978-82-02-41970-7)
* 2014 *Maradonas mål*, barnebok - Cappelen Damm forlag (ISBN 978-82-02-45012-0)
* 2015 *Maradonas moral*, barnebok - Cappelen Damm forlag
* 2016 *Maradonas magi – hele historien*, ungdomsbok, Cappelen Damm
* 2018 Åge Hareide - Et fotballiv, Kagge forlag

Referanser
----------

1. ↑   transfermarkt.com, Transfermarkt spiller-ID 1723, besøkt 9. oktober 2017[Hentet fra Wikidata]
2. ↑  «2. divisjon, avdeling 2, 2008»
3. ↑  
«Stavrum følger Skeid ned». Dagsavisen.no. 6. oktober 2009. Arkivert fra originalen 10. oktober 2009.
4. ↑  
«Stavrum ferdig i Skeid». bt.no. 3. mai 2010. Arkivert fra originalen 12. mai 2010.

Kilder
------

* Presentasjon av Arild Stavrum i Forfatterkatalogen på Forfattersentrums nettsider

Eksterne lenker
---------------

* (en) Arild Stavrum – Transfermarkt Rediger på Wikidata

* (en) Arild Stavrum – Transfermarkt (manager) Rediger på Wikidata

* (en) Arild Stavrum – national-football-teams.com Rediger på Wikidata

* (en) Arild Stavrum – WorldFootball.net Rediger på Wikidata

* (en) Arild Stavrum – Soccerbase.com Rediger på Wikidata

* (en) Arild Stavrum – FootballDatabase.eu Rediger på Wikidata

* (en) Arild Stavrum – EU-Football.info Rediger på Wikidata

* (en) Arild Stavrum – Tyrkias fotballforbund Rediger på Wikidata

* (no) Arild Stavrum – Norges Fotballforbund Rediger på Wikidata

* (en) Arild Stavrum – FBref Rediger på Wikidata
* Kjell Olaf Jensen: *Gladiatoren* Anmeldelse av *31 år på gress*  Aftenposten kultur side 10-11, 5. mars 2008

 Wikiquote: Arild Stavrum – sitater

  


|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI **·** SUDOC
 |